Rietvlei se leeus grusaam gestroopMaroela Media het die foto verbloem weens die grafiese aard daarvan. (Foto: Verskaf) WAARSKUWING: Die foto’s in die berig is grafies van aard en mag sensitiewe lesers en kinders ontstel. Vier leeus is Donderdagaand grusaam by die Rietvlei-natuurreservaat in Pretoria van kant gemaak. Dana Wannenburg, lid van die burgemeesterskomitee vir omgewings- en landboubestuur, sê bewaarders het Vrydag vroegoggend op vier geskende leeukarkasse in ŉ kamp in die reservaat afgekom. Die diere se kake en pote is verwyder. Volgens Wannenburg is die polisie na die reservaat ontbied en ŉ veediefstaleenheid is ontplooi. “Hoewel die ondersoek in ’n vroeë stadium is, lyk dit asof die leeus vergiftig is en dat die liggaamsdele verwyder is vir moetie-doeleindes,” sê Wannenburg. Die karkasse is nou na Onderstepoort geneem vir gedetailleerde ontleding. Wannenburg sê dié gru-vonds is ŉ hartseer dag vir Tshwane. “Rietvlei se leeus was die trots van Tshwane en ŉ groot toeriste-aantreklikheid. Hul verlies sal nog vir baie jare gevoel word. “Hierdie wrede daad sal nie ongestraf bly nie en die amptenare van die Tshwane-bewaringseenheid, die SAPD en die nasionale en provinsiale departemente sal onverpoosd werk om die oortreders te identifiseer en in hegtenis te neem,” sê Wannenburg. Die vorige hooffoto is vervang aangesien dit misleidend was. Maroela Media vra om verskoning vir die oorsig. -RED